ლევ ლანდაუ

ლევ დავითიშ სქი ლანდაუ (რუს. Лев Дави́дович Ланда́у; დ. 22 ღურთუთა [ჯვ. სტ. 9 ღურთუთა], 1908, ბაქო, რუსეთიშ იმპერია — ღ. 1 პირელი, 1968, მოსკოვი, სსრრ) — რუსი ფიზიკოსი-თეორიტიკოსი.

ლანდაუქ მიოგორუ პისქვინიშ მატრიცაშ მეთოდის, აკადგინჷ დო მიშეღჷ დიამაგნეტიზმიშ კვანტურ-მექანიკური თეორია, თაშნეშე  სუპერქვანთობაშ (ინგლ. Superfluidity) თეორია, მაჟირა რანწკიშ ფაზური გინულაშ თეორია, სუპერლინაფაშ (ინგლ. Superconductivity) გინზბურგი-ლანდაუშ თეორია, ფერმიშ ქვანთეფიშ თეორია, თაშნეშე, პლაზმური ფიზიკას ენწყუ ლანდაუშ დემპინგი, კვანტური ელექტროდინამიკას - ლანდაუშ პოლუსი, წჷმარინუ ნეიტრინოეფიშ ჟირ-კომპონენტური თეორია დო S მატრიცაშ სინგულარობაშ განტოლებეფი. სუპერქვანთობაშ მათემატიკური თეორიაშ (ნამუთ ეთმოჭარუნს ქვანთი ჰელიუმი II-შ რჯებეფს 2.17 K-შე დაბალ ტემპერატურას) გოვითარაფაშ გეშა, ლანდაუქ 1962 წანას მიპალუ ნობელიშ პრემია ფიზიკაშ დარგის.

ლევ ლანდაუქ დებადჷ ბაქოს, ურიეფიშ ფანიას. გურაფულენდჷ ფიზიკას, მათემატიკას დო ქიმიას ბაქოშ უნივერსიტეტის. უკულ გურაფა გაგინძორჷ ლენინგრადიშ სახენწჷფო უნივერსიტეტის, ნამუთ გათუ 1927 წანას. ლანდაუქ ოდოქტორე დისერტაცია თხილუ 1934 წანას, ლენინგრადიშ ფიზიკო-ტექნიკურ ინსტიტუტის.

ლანდაუ 1929-1931 წანეფს შარალენდჷ ევროპას. რდჷ გეტინგენს, ლაიფციგის, კოპენჰაგენს, კემბრიჯის, ციურიხის. ჸათე პერიოდის გეჩინებაფუ გიშარჩქინელი ევროპალი მენცარეფი: ნილს ბორი, პოლ დირაკი დო ვოლფგანგ პაული. 

სსრრ-შა დორთინაშ უკული, მუშენდჷ შხვადოშხვა ომენცარე ინსტიტუტეფს. დიო ხარკოვს იმუშუ დო უკულ გინილჷ მოსკოვშა, რდჷ მოსკოვიშ სახენწჷფო უნივერსიტეტიშ პროფესორი.

ლიტერატურა


რესურსეფი ინტერნეტის
 ლევ ლანდაუ ენციკლოპედია ბრიტანიკას 
 ლევ ლანდაუ Nobelprize.org-ის

კატეგორია:რუსეფი
კატეგორია:რუსი ფიზიკოსეფი
კატეგორია:ნობელიშ პრემიაშ ლაურეატეფი
კატეგორია:რუსი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკას